哭杜府君
作者：陸游
朝代：宋

paragraphs: 叔高初過我，風度何玉立。
超然眾客中，可慕不待揖。
入都多賓友，伯高數來集。
質如琮璧潤，氣等芝蘭襲。
晚乃過仲高，午日曬行笠。
匆匆遽別去，悵望空怏悒。
有如此三高，青紫何足拾。
豈無知之者，相視莫維縶。
窮魚雖相憫，可愧吐微溼。
亦知尊公賢，何止蓋鄉邑。
向風每拳拳，識面真汲汲。
秋風忽聞訃，執書嘆以泣。
造門不自决，追悔今何及。
又聞著書富，手澤溢巾笈。
哀毀要無益，遺稿勤綴緝。